WOLFSBURG. Nemecký automobilový koncern Volkswagen zvýšil v 2. kvartáli svoj čistý zisk o 14,1 %. Tržby však aj napriek nárastu predaja vozidiel klesli. Hlavným dôvodom zníženia tržieb bol negatívny vplyv výmenných kurzov.
Najväčšej európskej automobilke spôsobuje starosti jej kmeňová značka VW. Informovali o tom agentúry Reuters a AP.
Čistý zisk Volkswagen AG v trojmesačnom období od apríla do júna dosiahol 3,25 miliardy eur oproti 2,85 miliardy eur v rovnakom období vlani. Tržby medziročne klesli o 2,2 % na 50,98 miliardy eur a predaj sa zvýšil o 5,6 % na 2,62 milióna áut.
Prevádzkový zisk v 2. kvartáli klesol o 3 % na 3,3 miliardy eur. Príčinou je prepad prevádzkového zisku VW o tretinu, pričom dva hlavné ziskové motory koncernu - Audi a Porsche - to nedokázali vykompenzovať.
Šéf koncernu Martin Winterkorn ohlásil úsporný program, ktorý by mal znížiť náklady VW o 5 miliárd eur ročne.
Vďaka tomu by mali prevádzkové výnosy značky Volkswagen do roka 2018 vzrásť na prinajmenšom 6 %, pričom v 2. štvrťroku dosiahli 2,3 % po 1,8 % na začiatku roka.